Henare PeeniPEENI HENARE (Labour—Tāmaki Makaurau): Tēnā koe e te Māngai o Te Whare. Kāti ake rā tēnā tātau katoa. Whakaaro ake ana au he aha te take ka noho tonu ahau ki roto i Te Reo Māori mō te pānuitanga o ngā pire pēnei nā? Ko te take tā te mea ko tātau anō te Māori i tūkinohia e te Karauna ki roto i ngā tau. Anā kua kōrero mai te Minita mō ngā mahi raupatu whenua ki roto o Ngāi Tai mai i Tāmaki anga atu ki roto o Hauraki heke iho ki roto i te wāhi a Tīkapa Moana. Nō reira koinā te take ka ū tonu ahau ki Te Reo Māori kia rongo i te reo i rangona ai e ngā āpiha o te Karauna ki roto i ngā tau i tāhae e rātau i te whenua. Kāti ngā mihi nui ki a koutou e Ngāi Tai kua tae mai. Ngāi Tai ki Tāmaki kua kōrero mai te Minita mō ngā mana me ngā whātoronga o Ngāi Tai ki roto o Tāmaki anga atu ki roto o Hauraki nā heke iho ki roto o Tīkapa Moana. Haere mai haere mai haere mai. Mauria mai ngā aituā maha kei runga i a koutou. Nō reira koutou e ngā aituā haere haere haere. Nāna i kōwhaki ai i te kauwae o tērā e tangi mai rā o tērā e tangi ake rā o tātau e tangi atu nei. Koutou e ngā mate moe mai moe mai moe mai. Ka whakahokia mai ngā rārangi kōrero ki a tātau te hunga ora tēnā koutou katoa.Tuatahi kua kōrero mai te Minita mō te āhuatanga o ngā take kerēme ki roto i te wāhi o Hauraki. Puta noa i te rohe o Tāmaki-makau-rau me te kī atu ki tēnei Whare ā taihoa ake nei ko Te Tai Tokerau ka anga tonga nei ki roto o Tāmaki-makau-rau. Ehara tēnei i te mea ohorere ki a tātau nē? Ehara tēnei i te mea ohorere ki a tātau. Nā te ture i pēnei ai. Nā te ture i tōmuri ai te kerēme a Ngāi Tai ki Tāmaki ki roto i ngā nekehanga o te wā. Ko te ture te take ka kī atu anei koe me tō taiapa anei koe me tō taiapa me kaua kōrua e kōrero atu me kaua kōrua e mahi ngātahi. Koinā te mate o te ture. Ko te kī atu anā a Hauraki anā a Ngāi Tai ki Tāmaki anā ko Ngāpuhi kei te raki anā ko Ngāti Whātua ki roto o Tāmaki. Koinā te raru o te ture. Ka kite ake tātau katoa i taua raru ka puāwai mai ki roto i ngā kupu whakapāha a te Minita nei. Koinā te take i tōmuri mai a Ngāi Tai ki Tāmaki ki roto i tō tātau Whare ki te whakarongo atu ki te pānui tuatahi o tēnei pire.Ā e toru ngā wāhanga o tēnei pire. Kua kōrero mai te Minita mō te wāhanga tuatahi e mea nei te kōrero he rīkoata nei i ngā tūkinotanga a te Karauna ki a Ngāi Tai ki Tāmaki ki roto i te ture ki roto anō hoki i ngā pepa nei. Tēnā pea ka whai whakaaro ngā mema Māori o tēnei Whare i tētahi atu kupu kia kaua e kī a Peeni a rīkoata" nei. Ka whakaaro ake tēnā ka whakairongia. Ka whakairongia te mana me ngā kōrero o ngā mātua tūpuna ki roto i te ture kāti. Koinā te wāhanga tuatahi o tēnei pire e pā ana ki ngā tūkinotanga a te Karauna ki a Ngāi Tai ki Tāmaki me tērā atu wāhanga e whakapāha nei te Karauna mō aua tūkinotanga i a Ngāi Tai ki roto i ngā tau. Kaua e pōhēhē ko ngā mahi raupatu nā ka noho tonu ki ngā tau 1800s kāhore. Kāhore. Ka raupatungia e te Karauna i a Ngāi Tai ki Tāmaki mai i taua tāima tae noa mai ki tēnei wā. Kua kōrero mai te Minita mō te tini o ngā eka i raupatungia e te Karauna. Ahakoa i kī mai a Ngāi Tai ki Tāmaki ki te Karauna i taua tāima rawa mātau e whawhai ngātahi ana ki roto i ngā pakanga i te wā i eke ai a te koti whero ki runga o Waikato. E aku rangatira i kite atu ahau ki roto i te wāhanga tuarua o te pire ka whakahokia e te Karauna i ētahi o ngā wāhi tapu i ngā wāhi motuhake a Ngāi Tai ki Tāmaki. Kua kōrero mai te Minita mō ngā wairere ki roto o Hunua. Ka whakahokia atu tētahi wāhanga mana whakahaere nei ki a Ngāi Tai ki Tāmaki. Kia kaua tātau e pōhēhē ka tukuna atu te katoa ki tētahi kāhore. Tā te mea kei roto i te pire ka wāwāhi nei i te mana whakahaere o taua wāhi a Hunua ngā wairere a Hunua. I kite atu ahau ko reira a Ngāti Koheriki anā a Ngāti Tamaoho a Ngāti Whanaunga anō hoki. Nō reira a Ngāi Tai ki Tāmaki ka whai mana anō koutou ki roto i tērā kāinga e kīia nei ko Hunua. Ko ētahi atu o ngā kōrero kei roto i te pire hei whakatikatika i ngā mea paku nei o te pire arā ko te administrative detail nē? Ngā wāhi paku nei o te pire. Kite atu ahau ka tukuna atu te Geography Board o Aotearoa nei te tīni i te ingoa. Kīia nei ka whai tohutō te wāhi e karangahia nei ko Mātaitai. Mātaitai. Kia kaua e Matataitai kia Mātaitai. Ka kite atu ahau i ngā mema Pākehā o te Whare nei e kata ana he aha te take e pēnei ai? Anei hoki te take. He mea rerekē te keke ki te kēkē. He keke a cake. He kēkē he armpit nē? He mea rerekē. Nō reira e tika ana ki roto i te pire kia whakatikangia ngā kupu ingoa tawhito kei roto o Ngāi Tai ki Tāmaki. Anā ko Mātaitai tēnā.Huri tū atu ki te wāhanga tuatoru o te pire. Anā ko te mana hoko tuatahi arā ko te right of first refusal. Kua kite atu ahau ki roto i taku tāima poto ki roto i te Whare nei ngā tau e 3 kua pahure ake kua raru te kāwanatanga nā runga i tēnei tūāhuatanga te right of first refusal nē? Te mana hoko tuatahi. Koinā te kupu Māori mō te right of first refusal te mana hoko tuatahi. Ka kite ake tātau i ngā ture pēnei nā ka kī atu anā ka tukuna atu tēnei ki a koe engari ka tau ētahi atu kerēme e pā ana ki ngā take Tiriti o Waitangi nei. Ā ka kite atu ā kua whai pānga anō tētahi ki tēnei wāhi whenua. Ka whai pānga anō ki ngā mahi hanga whare ki roto o te tonga o Tāmaki nē? Koinā tētahi o ngā āwangawanga kei roto i te pire nei. Kāre e kore ka tau ki roto i a mātau te rōpū whiriwhiri i ngā take Māori. Ko reira mātau āta wetewete kia whiriwhiria ka pēhea nei tēnei e anga whakamua ai.I rongo atu ahau i te Minita ka kī atu ki tēnei Whare $50000 ka tukuna atu ki a Ngāi Tai ki Tāmaki mō te whakapakari i a rātau anō wā rātau kōrero wā rātau tikanga. Torutoru noa iho tēnā. $50000 nahenahe. Torutoru noa iho. Ka kite atu ahau i te rahi o te pūtea ka kī atu anō anā he torutoru anō tēnā. Nā runga i te mōhio e mōhio ana tātau katoa ki roto i tēnei Whare he aha te wāriu o ngā whenua ki roto o Tāmaki ki roto i ngā kāinga o Ngāi Tai ki Tāmaki. Ko te hanga whare iāianei nā kō atu i te kotahi miriona tāra mō tētahi whare iti nei. Nē? Koirā te wāriu o te whenua i raupatungia e te Karauna mai i a Ngāi Tai ki Tāmaki.Nō reira kāti ko aua take katoa kāre e kore ka āta whiriwhiria e mātau—rawa ko te kī atu ko mātau—engari ko te rōpū whiriwhiri i ngā take Māori. Ā muri ake i te Hepetema tēnā pea he rōpū anō tēnā e kawe ake ana i ngā kaupapa o te wā nei. Engari ki roto i tēnei wāhanga te pānuitanga tuatahi ko tāku e kī atu ki a Ngāi Tai ki Tāmaki waiho nā atu mā mātau—mā koutou—e āta whiriwhiri ka pēhea nei tēnei e anga whakamua ai. Kāti Ngāi Tai ki Tāmaki aku rangatira tēnei Whare tēnā koutou tēnā koutou kia ora tātau katoa.[I greet the Speaker and all of us here. I am just thinking; why am I only speaking Māori for the reading of these bills? The reason is because we Māori have been ill-treated by the Crown over the years. Well the Minister has talked about land confiscations within Ngāi Tai from Auckland across into Hauraki and down into the Firth of Thames. So that's the reason I am sticking to the Māori language so the language heard by Crown officers during the years they stole land will be heard here.I extend a heartfelt greeting you Ngāi Tai. Ngāi Tai ki Tāmaki the Minister has spoken of the authority of Ngāi Tai ki Tāmaki that extends into Hauraki and down into the Firth of Thames. Welcome welcome welcome. Bring your many dead with you. We greet and farewell them. Death has wrenched the jawbone of that one mourning over there of this one just mourning here of us all mourning here. You the departed sleep sleep sleep. Let's return the topic of my talk to the living here greetings to us all.Firstly the Minister spoke about aspects of claims issues in the Hauraki region. Throughout the region of Auckland—and let me tell the House: soon Te Tai Tokerau will also focus southwards into Auckland. This should not be a surprise should it? This is not a surprise to us. It is like that because of the law. It is because of the law that Ngāi Tai ki Tāmaki's claim is late in the scheme of things. It is the law that says "Here is you and your fence here is you and your fence but do not you two talk to each other or work together." That is the trouble with the law. It says "There is Hauraki and there is Ngāi Tai ki Tāmaki and there is Ngāpuhi to the north and there is Ngāti Whātua in Auckland." That is the problem with the law. We all saw the result of that problem in the words of the Minister's apology. That is the reason Ngāi Tai ki Tāmaki are late coming to our House to listen to the first reading of this bill. And there are three parts to this bill. The Minister has spoken about the first part of the bill saying that it legally records in these very documents the abuses against Ngāi Tai ki Tāmaki. Perhaps the Māori members of this House are thinking about another word and that Peeni should not have said "record". They think that word should have been "carved". The authority and the history of our ancestors are carved into the bill that is it. This is the first part of the bill that relates to the abuses of the Crown against Ngāi Tai ki Tāmaki and the second part is the Crown's apology for those abuses of Ngāi Tai ki Tāmaki over the years.Do not think confiscation is something from the 1800's only no. The Crown has made confiscations against Ngāi Tai ki Tāmaki from that time right till the present. The Minister spoke of the many acres confiscated by the Crown. This is even though Ngāi Tai ki Tāmaki said at the time we will not take part in the fighting when the redcoats invaded Waikato. My chiefs—I saw in the first part of the bill that the Crown had returned some sacred sites to Ngāi Tai ki Tāmaki. The Minister spoke about the Hunua Falls. Some control was returned to Ngāi Tai ki Tāmaki. Do not think full control was given to it no; because in the bill the controlling authority of the Hunua Falls has been split up. I saw that Ngāti Koheriki were there as well as Ngāti Tamaoho and Ngāti Whanaunga. So Ngāi Tai ki Tāmaki you will have authority again in that home of yours called Hunua.Some of the other words of the bill are about fixing up minor things in the bill such as the administrative details—the little bits of the bill. I saw the New Zealand Geography Board's change of name. It says that the place called Mātaitai now has a macron. Mātaitai. It shouldn't be Matataitai but Mātaitai. I see Pākehā members of the House laughing. Why is that? Here's the reason. Keke is different to kēkē. Keke is a cake. Kēkē is an armpit is it not? They are different. So it is right that the bill corrects old place names in the area of Ngāi Tai ki Tāmaki. So it is Mātaitai then.I now turn to the third part of the bill. It is the right of first refusal. I have seen in the short time I have been in this House the past 3 years that the Government has difficulty with this matter the right of first refusal is that not so? The right to buy first—that is how Māori say the right of first refusal. We can see it in bills like this that state this will be given to you but other Treaty of Waitangi claims occur and we see that someone else has a share in this bit of land. There is also the building of houses in South Auckland is there not? That's one of the concerns about this bill. No doubt it will land on us the Māori Affairs Committee. There we will carefully analyse and figure out how to progress this.I heard the Minister say in this House that $50000 will be given to Ngāi Tai ki Tāmaki to strengthen themselves their language and their customs. That's just a drop in the ocean. Only $50000! Too few dollars. When I see the size of the grant I reiterate that it is too small in the certain knowledge of us all in this House of the value of land in Auckland and of the homes of Ngāi Tai ki Tāmaki. It's just over a million dollars now to build a small home is it not? That is the real value of the land confiscated by the Crown from Ngāi Tai ki Tāmaki. Well those issues no doubt will be dealt with by us—I should not say by us but by the Maori Affairs Committee. After September there will probably be another body dealing with Māori matters. But in this the first reading this is what I say to Ngāi Tai ki Tāmaki: leave it for us—for you—to work out how this will progress. So Ngāi Tai ki Tāmaki my chiefs and this House; greetings greetings to us all.]"